DECRETO 79/2008, do 3 de abril, polo que se declara a urxente ocupación, para efectos de expropiación forzosa, polo Concello de Ribadeo, dos bens e dereitos necesarios para a realización das obras do proxecto de recuperación ambiental da enseada de Vilavella, senda peonil de conexión coas Aceas e rehabilitación dos muíños de marea e de regato.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 30/04/2008

O Concello de Ribadeo, en sesión que tivo lugar o día doce de novembro de dous mil sete, aprobou o proxecto de recuperación ambiental da enseada da Vilavella, senda peonil de conexión coas Aceas e rehabilitación dos muíños de marea e de regato e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
O dito expediente tivo entrada na Consellería de Presidencia, Administracións Públicas e Xustiza, e contén a xustificación acreditativa da motivación para a declaración de urxente ocupación.
O expediente foi tratado na comisión de secretarios xerais previamente á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996, do 27 de decembro, de medidas de disciplina orzamentaria.
En consecuencia, considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, con esta actuación se trata de facer efectiva a servidume de tránsito peonil a través dunha senda, co obxecto de evitar que as persoas transiten por unha estrada estreita, con curvas, sombría e con numerosas árbores, que carece practicamente de beiravía e sen beirarrúas, nunha vía cun alto tráfico de camións de mercadorías, o que reduciría o risco elevado de accidentes con perigo para a vida humana. Acadaríase ademais a rehabilitación do dominio público marítimo-terrestre e a recuperación do patrimonio, actualmente moi degradados, efectuando unha rehabilitación e conservación ambiental de todo o ámbito. A urxencia na ocupación para a realización das obras vén acrecentada pola apertura antes do verán de 2008 da ampliación da Ponte dos Santos e dos tramos pertenecentes ao Principado de
Asturias, polo que a afluencia de visitantes vai aumentar, así como o risco para a seguridade dos peóns.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día tres de abril de dous mil oito,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Ribadeo, dos bens e dereitos concretados no expediente administrativo instruído para o efecto e necesarios para a execución das obras do proxecto de recuperación ambiental da enseada de Vilavella, senda peonil de conexión coas aceas e rehabilitación dos muíños de marea e de regato; deberanse, de ser o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, tres de abril de dous mil oito.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza